Apre ki Zizman Lakur Siprem finn dir ena “unlawful discrimination” dan so Plan Reform

Minis Ledikasyon Bizin Demisyone

LALIT dir Plan Reform Ledikasyon bizin al delavan. Sa vedir tu mezir anfaver progre bizin kontinye:  bizin ogmant nomb Kolez Guvernman, kontinye donn plas dan segonder pu sak zanfan Lekol Primer, kontinye ofer enn larz levantay size pu Primer. E natirelman bizin gard ledikasyon gratis pu tu zanfan.

Me, Minis Steeve Obeegadoo, dan so Plan Reform, finn inklir desizyon ki napa amenn progre. Li finn inklir enn laspe ki kareman agrav, mem dubleman agrav, sistem inzis “plas rezerve” dan Kolez Konfesyonel. Minis-la finn rod zeneraliz sa sistem-la partu-partu dan pei. Lor la, li finn pran desizyon pu akil bann MGI dan enn rol kominal, kuma enn kontre-parti Kolez Konfesyonel diskriminatwar. Li finn rod insit diferan Kor Relizye pu rant an konpetisyon malsen, enn kont lot. Li finn rod aprofondi e pli institisyonaliz sa “trok” inzist ek danzere ki ti introdir dan lepase. Nu kont sa kalite “trok” la. Nu dir ki enn diskriminasyon plis enn lot diskriminasyon fer 2 diskriminasyon.

Alor, Minis bizin asterla asim responsabilite pu so aksyon. Apre Zizman Lakur Siprem, ki, avek rezon, truv sa sistem 50% “plas rezerve” kuma enn antors a proteksyon kont diskriminasyon, Steeve Obeegadoo bizin demisyone kuma Minis Ledikasyon.

Nu bizin enn Minis Ledikasyon ki get par divan e ki ed peyi la sorti depi sa pwa listwar kolonizasyon, esklavaz, langazman, segregasyon ek kominalism.

Sa laspe Plan Reform ki ti pe al dan direksyon enn segregasyon, enn relizifikasyon, enn apartheid, dan ledikasyon, bizin sezi lokazyon pu abandonn li net.

Li al kont Konstitisyon, kont Konvansyon UNESCO e kont Konvansyon Nasyon Zini lor Drwa Ekonomik ek Sosyal, kuma Zizman Lakur Siprem dir. Li mem kont Education Act. E, li pa zis aryere. Li enn danze pu lavenir peyi. Pei-la pu balkanize. Linzistis depi Lepok Kolonyal pu perpetye.

Steeve Obeegadoo bizin demisyone pu ki tu zanfan kone ki nepli pu ena enn kontinyasyon sa sistem “unlawful discrimination” kont zot, ni pu ena bann kriter ki dimunn napa konpran. Pa zis Lakur Siprem ki truve ki so Plan Reform inklir konesans ek konplisite avek “diskriminasyon ilegal”, me bann Avoka Guvernman finn truv zot dan limposibilite defann enn politik telman diskriminatwar. Ena anfet 2 lalist separe baze lor “relizyon”, plis ena enn mistifikasyon inakseptab otur term “spesifisite”.

Guvernman bizin rod larzan pu mont ase buku Kolez pu ki tu zanfan gayn enn Kolez Guvernman exelan dan lespas 2 prosenn lane. Bizin met dibut enn sistem kota pu Laburs Liniversite par sak Kolez Guvernman, anmem tan ki enn kota “premye swa” pu plas dan sak Kolez Guvernman depi sak Lekol Primer dan so Rezyon. Nenport ki Kolez ki anvi rest dan sistem Ledikasyon Nasyonal bizin respekte drwa fondamantal, Konstitisyon ek bann Konvanasyon Internasyonal.

Lalit opoz sa sistem “voucher” ki buku dimunn pe propoze. Dan enn kontex kot sosyete deza telman inegal, telman danzerezman divize, telman segrege, li pu agrav tu problem sosyete. Li pu osi ekivo privatizasyon ledikasyon, re-introdiksyon fiz. FMI ek Labank Mondyal abitye atann sa kalite lokazyon an-or, pu insiste lor “user fees” pu remet an kestyon konsept ledikasyon gratis.

